د بیټ کوین ATM (اتوماتیک ټیلر ماشین)

د بیټ کوین ATM یو کیوسک دی چې یو کس ته اجازه ورکوي چې د نغدو پیسو یا ډیبیټ کارت په کارولو سره بیټ کوین او نورې کریپټوکرنسۍ واخلي. ځینې بیټ کوین  ATMماشینونه دوه اړخیز فعالیت لري، چې هم د بیټ کوین اخیستل او هم د بیټ کوین د نغدو پیسو په بدل کې پلورل ممکن کوي. په ځینو مواردو کې، د بیټ کوین ATM وړاندې کوونکي له کاروونکو غواړي چې د ماشین د کارولو لپاره مخکې حساب ولري.

 تاریخچه 
د ۲۰۱۳ کال د اکتوبر په ۲۹ نېټه، یو Robocoin ماشین د کاناډا په وینکوور ښار کې د Waves په کافي شاپ کې پرانیستل شو. د ۲۰۱۳ کال د ډیسمبر په ۸ نېټه، د اروپا لومړی بیټ کوین ATM په براتیسلاوا، سلواکیا کې نصب شو. په امریکا کې لومړی ماشین د ۲۰۱۴ کال د فبرورۍ په ۱۸ نېټه د نیو مکسیکو ایالت په البوکرکي کې په یوه سیګار بار کې انلاین شو، خو ۳۰ ورځې وروسته لرې کړل شو. څو میاشتې وروسته، د ۲۰۱۴ کال د مې په میاشت کې، د امریکا لومړی جواز لرونکی بیټ کوین ATM د Coinme له خوا جوړ شو او د واشنګټن د سیاټل په Spitfire Grill کې نصب شو.

 کاناډا 
په ۲۰۱۴ کال کې، کاناډا لومړی هېواد و چې د کریپټوکرنسۍ مقرره یې تصویب کړه، که څه هم د عملي کولو لپاره یې وخت ونیو. د ۲۰۱۴ کال د فبرورۍ په میاشت کې، د مالي وزیر داسې پلانونه یاد کړل چې د مجازي اسعارو لکه بیټ کوین لپاره د پیسو مینځلو ضد او د ترهګرۍ د تمویل ضد مقررات معرفي کوي. د هماغه کال په جون کې، ګورنر جنرال د Bill C-31  یو تعدیل تصویب کړ چې د کریپټوکرنسۍ کاروبارونه د مالي خدماتو کاروبارونه (MSBs) وګڼي، او د مالیې وزارت د ۲۰۱۸ کال د جون په میاشت کې د وړاندیز شویو مقرراتو مسوده خپره کړه. د ۲۰۲۰ کال د جولای تر میاشتې پورې، هغه کاروبارونه چې په مجازي اسعارو کې ښکېل دي د کاناډا د مالي معاملو او راپورونو د تحلیل مرکز له خوا د MSBs  په توګه ګڼل کېږي.

په ۲۰۱۸ کال کې، د کاناډا د عوایدو ادارې (CRA) د بیټ کوین  ATMماشینونو په اړه یوه څېړنه پیل کړه څو معلومه کړي چې کاروونکي د مالیې قوانین تعقیبوي که نه. د ۲۰۱۷ کال له ډیسمبر څخه د ۲۰۱۸ کال تر فبرورۍ پورې، په کاناډا کې د بیټ کوین  ATMماشینونو شمېر ۲۰٪ زیات شو. د ۲۰۱۹ کال د جون په میاشت کې، وینکوور د پیسو مینځلو د اندېښنو له امله د دغو ماشینونو د بندیز په اړه غور کاوه.

 اروپا 
د Coin ATM Radar له مخې، د اروپایي ټولنې د غړو هېوادونو په سیمه کې ۱,۰۲۶ بیټ کوین  ATMماشینونه شته. د ټولنې هغه هېوادونه چې تر ټولو ډېر بیټ کوین  ATMماشینونه لري عبارت دي له: هسپانیه (۱۷۴)، اتریش (۱۳۳)، پولنډ (۱۱۴)، رومانیا (۸۷)، چیک (۶۹)، یونان (۶۳) او ایټالیا (۶۰).

 امریکا 
د Coin ATM Radar له مخې، په امریکا کې د ۲۰۲۱ کال د سپتمبر تر میاشتې پورې له ۲۴,۷۰۰ څخه زیات بیټ کوین ATM ماشینونه موجود وو، چې د ۲۰۱۸ کال له جنورۍ څخه یې شمېر ۲,۳۴۲ ته ډېر شوی و. ځینې کوچني دوکانداران د ځای د کرایې لپاره په میاشت کې شاوخوا ۳۰۰ ډالر ترلاسه کوي.

د امریکا ډېری کریپټوکرنسي  ATMماشینونه د معاملې فیس د ۶.۵٪ او ۲۰٪ ترمنځ اخلي. څو بیټ کوین ATM شرکتونه، په شمول د دوو تر ټولو لویو شرکتونو Bitcoin Depot او  Coin Cloud، دغه فیس د تبادلې د نرخ د سلنې په توګه اخلي، کوم چې د بازار له نرخ څخه د پیرودونکو لپاره ډېر لږ ګټور وي. دا په عملي ډول د بیټ کوین  ATMماشینونو د کارولو لپاره یو اضافي ۲۰٪ فیس زیاتوي. د Bitcoin Depot د خپلو پانګه ‌والو لپاره په څرګندونو کې ویلي چې شرکت په ځانګړي ډول د منځني او ټیټ عاید لرونکو سیمو په نښه کولو سره بیټ کوین  ATMماشینونه ځای پر ځای کوي. شرکت همداشان هڅه کوي چې خپله د کریپټوکرنسۍ د بې‌ ثباته شتمنۍ له خطر سره مخامخ نه کړي.

د ۲۰۲۳ کال په فبرورۍ میاشت کې، Cash Cloud، هغه شرکت چې د  Coin Cloud ATMماشینونه چلوي، د ډیوالې کېدو اعلان وکړ. دا کار له Genesis Capital شرکت سره د تړاو او د ۲۰۲۱ کال د کریپټوکرنسۍ د سقوط له امله وو. د ۲۰۲۳ کال په مارچ کې، درې کسان د اوهایو په شمال ختیځ کې د ۵۱ بیټ کوین  ATMماشینونو د چلولو له امله ونیول شول. دغه درې کسان د څو سرغړونو په تور تورن شول، له هغې ډلې د پیسو مینځلو، د جواز سرغړونو او د غلا شوې شتمنۍ ترلاسه کولو لپاره.

یو شمېر شنونکي او تنظیموونکي د امریکا بیټ کوین ATM ماشینونه د Payday Loans (لنډمهاله پورونو) سره پرتله کوي، ځکه دواړه د فقر صنعتونه ګڼل کېږي چې د لوړو فیسونو له لارې د هغو خلکو لګښتونه زیاتوي چې اصلي بانکدارۍ ته لاسرسی نه لري.

ځینې بیټ کوین  ATMماشینونه چې په امریکا کې کار کوي له نورو هېوادونو وارد شوي؛ د بېلګې په توګه، د چک شرکت General Bytes  زرګونه ماشینونه امریکايي چلونکو باندې پلورلي دي. د Coinme له لارې، په امریکا کې بیټ کوین د ځايي اسعارو سره د تبادلې وړ دی، په هغو  ATMماشینونو کې چې د ټاکل شوو MoneyGram ځایونو او Coinstar ماشینونو کې موقعیت لري.

 سویلي افریقا 
په سویلي افریقا کې، ATM ماشینونه رینډ (ZAR) مني او هغه معاملې چې له  ۱۰,۰۰۰ ZAR یا ($667) څخه زیاتې وي د پېژندپاڼې تایید ته اړتیا لري. دغه ATMماشینونه زیاتره په کیپ ټاون، ډربن، جوهانسبرګ او پریتوریا کې موندل کېږي.

 مطابقت  (Compliance) 
د AML/KYC معیارونو له مخې چې په هغه قضایي حدود کې پلي کېږي چې د  ATMماشینونه پکې ځای پر ځای شوي، د بیټ کوین ATM چلونکي اړتیا لري چې د بیټ کوین د ډپيوزیټ او را رااېستلو په اړه حدود وټاکي. په ځینو قضایي حدودو کې، دا د پیسو د لیږد جواز ته اړتیا لري.

په امریکا کې، د بانک د محرمیت قانون (BSA) له بیټ کوین ATM چلونکو غواړي چې یو اغېزمن لیکلی د پیسو مینځلو ضد پروګرام جوړ او وساتي، داسې پروګرام چې په معقول ډول ډیزاین شوی وي څو ATMماشینونه د پیسو مینځلو او د ترهګرۍ د تمویل د اسانتیا لپاره ونه کارول شي. د بیټ کوین ATM چلونکي باید د مالي خدماتو د کاروبارونو په توګه ثبت شي او د مالي جرمونو د پلي کولو شبکې (FinCEN) له خوا تنظیم شي.

د ۲۰۲۲ کال په مارچ کې، د برېتانیا د مالي چلند ادارې (FCA) اعلان وکړ چې په هېواد کې ټول کریپټوکرنسي  ATM ماشینونه غیرقانوني دي او باید وتړل شي. د  ATM ماشینونو هېڅ یو چلونکی په بریالیتوب سره له ادارې سره ثبت شوی نه و. FCA  د پیرودونکو د پېژندنې د قوانینو (KYC) د نه پلي کولو یادونه وکړه، کوم چې د پیسو مینځلو د څارنې او مخنیوي لپاره کارول کېږي، او همدارنګه د مقرراتو او ساتنې د نشتوالي له امله د پیرودونکو لپاره د لوړ خطر یادونه یې وکړه. په هغه وخت کې، Coin ATM Radar  په هېواد کې ۸۱ داسې  ATMماشینونه لیست کړي وو.

 سرچينې